Васенце сёрматф мяляфнемат мокшет колга васьфневихть Геродотонь покамазонза . Сон сёрмадсь Скифо-Персонь торпинге колга, кона ульсь 512 к. минь пингтонк инголе ди токазь сембе тя пингонь Рава лангонь эряйхнень. Скифт панезь сарматтнень ди сявозь кядялу мъзярошка мокшень юрснон, интай синь аф ламот ди теест ульсь аш кода азорондамс ламос. I—II тёжакизотне антт, славятт, мокшет ди эрзят ульсть ине вии ди ине ламалувксонь калкне Шистямашире Явропса . IV сядокизонь песта лама мокшет тусть гуннонь сотксост, синь полаясть Остготонь оцязорксшиснон тапамаса 377 к., меле пачкодсть Паннониев. Мокшень камбаронь эрявикст (нокта, пандоз) пяк малады васенце гуннонь камбраз эрявикстненди, мала эрявиксне стане ина музь Шистямаширень Явропова ди Кавказса . XIII сядокизонь лисематнень коряс мокшет лятфневсть тя пингонь Паннониянь ди Богемиень эряйхнень ёткса.. Мокшень ширязонь модасна Ока-Дононь ляень ёткова тя пингста ульсть гуннонь Гунивар масторть кяденьгирдикс. Аттилань оцязорксшиса паннониястонь мокшет ульсть сонь ушмонц пяльксокс Рим каршес якамаса. Аркеологие коряс мокшень модатнень масторкитькссна исть полафтов IV сялокизоста VIII сядокизонь сявомок. Тя пингсь лемнихть Зърня пингокс ди Тюштянь оцязоркшикс, мъзярда сон ащесь вятиксокс мокшень, эрзянь ди иля суоми-угронь калкнень сотксонди. 450 кизонди тиевсь мокшетнень алаттнень соткссь Рава лангса, содаф буртас лем ала. Мокшет (латинкс Moxel) лятфневихть Гийом де Рубрукть, Рашид-ад-Динть ди Йосафат Барбароть сёрмадоматненть эса.